Starlinkin logo
**Starlink** on SpaceX-yrityksen vuonna 2019 käynnistämä satelliittihanke, joka tarjoaa kaupallisia internet-yhteyksiä kaikkialle maapallolla. Hankkeen satelliittikonstellaatioon on tarkoitus kuulua 12 tuhannesta yli 40 tuhanteen satelliittia, jotka kiertävät Maata matalalla kiertoradalla keskimäärin 500 kilometrin korkeudella.

Historia
--------

Ensimmäinen 60 satelliitin laukaisu 24. toukokuuta 2019.
Ensimmäiset 60 Starlink-satelliittia laukaistiin toukokuussa 2019. Starlink oli beta-vaiheessa lokakuuhun 2021, jolloin sana "beta" poistettiin kuvauksista.

Venäjän hyökättyä Ukrainaan vuonna 2022 SpaceX toimitti Starlink-laitteita Ukrainan avuksi.

Heinäkuussa 2022 Starlink oli saatavissa 36 maassa.

Suomeen Starlink saapui 21. marraskuuta 2022.

Järjestelmä
-----------

Toimitusjohtaja Elon Muskin mukaan tavoitteena on saada valtaosa Maan pitkän välimatkan valokuituliikenteestä siirtymään Starlinkin varaan ja lisäksi noin 10 prosenttia paikallisesta liikenteestä. Musk on maininnut, että avaruuden tyhjiössä valo liikkuu 40–50 prosenttia nopeammin kuin valokuidussa. Yhteyden viive on noin 25 millisekuntia. Muskin mukaan satelliittien välinen kommunikaatio on huomattavasti yksinkertaisempaa kuin valokuituliikenne, joka edustaa monimutkaista verkkoa. Suurin osa muista satelliitti-internet-palveluista tulee yksittäisistä geostationaarisista satelliiteista, jotka kiertävät planeettaa 35 786 kilometrin korkeudella. Tämän vuoksi edestakaisen matkan data-aika käyttäjän ja satelliitin välillä (tunnetaan myös latenssina) on korkea, mikä tekee lähes mahdottomaksi tukea suoratoistoa, online-pelaamista, videopuheluita tai muita suuren tiedonsiirtonopeuden toimintoja.

Starlink on ensimmäinen kaupallisesti saatavilla oleva vaiheistettu ryhmäantenni. Starlink Kitin myyntipakkauksessa on kaikki verkkoon liittymiseen tarvittavat osat ja liittymisen voi tehdä muutamassa minuutissa. Tarvikkeita ovat Starlink, WiFi-reititin, kaapelit ja tukiasema. Laite suuntautuu itsestään, kunhan siitä on selkeä näkymä taivaalle.

Starlink kestää äärimmäistä kylmää, kuumuutta, rakeita, räntäsadetta, myrskytuulia ja jopa rakettimoottoreita. Starlinkiä käytetään välittämään kuvaa lautalta, johon Falcon 9 -kantoraketti laskeutuu.

Satelliitit
-----------

Litteän Starlink-satelliitin mitat ovat noin 2×1×0,3 metriä, ja se painaa noin 250 kilogrammaa. Satelliitteja laukaistaan useita kerrallaan SpaceX:n Falcon 9 -kantoraketeilla.

Satelliitit käyttävät ionimoottoreita ja kykenevät itsenäiseen radan korjaukseen. Starlinkeissä on myös optiset avaruuslaserit. Niiden avulla Starlink pystyy lähettämään tietoa ilman paikallisia maa-asemia.

Satelliitit näkyvät Maasta paljain silmin niistä heijastuvan auringonvalon ansiosta. Ne näkyvät hyvin etenkin heti laukaisun jälkeen, kun ne liikkuvat matalalla valopisteiden jonona lähellä toisiaan.

Kustannusarvio ja liikevaihto
-----------------------------

Starlinkin rakentamisen kustannusarvio on vähintään kymmenen miljardia Yhdysvaltain dollaria. Sen ensimmäisen vaiheen on tarkoitus valmistua vuoteen 2027 mennessä. SpaceX:n arvion mukaan Starlinkin liikevaihto on yli 30 miljardia Yhdysvaltain dollaria vuonna 2025.

Vastatoimet
-----------

Siestarjoen asetehdas on kehittänyt Borštševik-laitteen, joka havaitsee Starlink-aseman 10 kilometrin päästä ja paikantaa sen 60 metrin tarkkuudella. Laite on otettu testikäyttöön Ukrainan sodassa joulukuussa 2022.

Katso myös
----------

* Luettelo Falcon-rakettiperheen laukaisuista (yksittäiset Starlink-laukaisut vuodesta 2019 alkaen)

Lähteet
-------

1. ↑  Starlink-satelliitit Ursa. Viitattu 22.3.2024.
2. 1 2  Roulette, Joey: First satellites for Musk's Starlink internet venture launched into orbit *Reuters*. Viitattu 1.8.2020. (englanniksi)
3. ↑  SpaceX: Chip shortage is impacting "our ability to fulfill" Starlink orders *arstechnica.com*.  1.11.2021. Viitattu 2.11.2021. (englanniksi)
4. ↑  Lassi Lapintie: Näin paljon maksaa Elon Muskin Starlink Suomessa ja Ukrainassa nyt *Ilta-Sanomat*.  30.11.2022. Viitattu 22.3.2024.
5. ↑
6. 1 2  Starlink *Starlink*. Viitattu 9.11.2022.
7. 1 2  Jari Mäkinen: 60 kirkasta satelliittia suuntaa taas avaruuteen – onko yötaivaasta tulossa vipeltävien valopisteiden ilotulitusta? *Yle*.  18.3.2020. Viitattu 22.3.2024.
8. ↑  spacex: Starlin *starlink.com*.
9. ↑  SpaceX submits paperwork for 30,000 more Starlink satellites  15.10.2019. SpaceNews. Viitattu 1.8.2020. (englanniksi)
10. ↑

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Starlink**.
* Viralliset verkkosivut